Paaie in Seweweekspoort herstel ná vloedskade | Netwerk24
Deur Jackie Kruger 11 Julie 2019 13:53
'n Projek van die Wes-Kaapse departement van vervoer en openbare werke om paaie in Seweweekspoort naby Zoar in die Kannaland-distrik ná vloedskade te herstel, vorder goed.
Die herstelwerk word gedoen op die hoofpad, die R323, sê die departement in 'n verklaring.
Die projek sal na verwagting teen Desember 2021 voltooi wees.
Die opknapping van die laagwaterbrûe sal oorstromings voorkom en moontlike skade beperk op die verbindingspad.
Paaie in Seweweekspoort naby Zoar in Kannaland word opgeknap. Foto: Verskaf
Die werk sluit in die opknapping van 24 laagwaterbrûe wat die Seweweekspoortrivier kruis.
Die bestaande pad word op drie plekke verbeter en die werk sluit in die verhoging van die padoppervlak bo die rivierwal. Dit word gedoen om die impak van moontlike oorstromings te verminder.
Padtekens, waaronder twee wat rivier-kruisings by elke laagwaterbrug aandui, word ook aangebring. Verbypaaie is geskep wat die behoefte vir verkeersbeheermaatreëls verminder.
Werkgeleenthede op kort termyn en opleiding in vaardighede is geskep. R2,2 miljoen is bestee aan spesifieke ondernemings en 2 371 werkdae is geskep vir mense van die Ladismith- en Zoar-gebied, sê die departement.